b'\n_START_ARTICLE_\nArvo E. Korhonen\n_START_PARAGRAPH_\nEemil Arvid (Arvo Eemeli) Korhonen (19. syyskuuta 1869 Nurmes \xe2\x80\x93 11. elokuuta 1940 Rauma) oli suomalainen lyseon lehtori ja kirjailija._NEWLINE_Korhosen vanhemmat olivat nahkuri, ty\xc3\xb6njohtaja Juho Korhonen ja Katariina Inkala. H\xc3\xa4n p\xc3\xa4\xc3\xa4si yksityisesti ylioppilaaksi Oulun suomalaisesta lyseosta 1891 ja opiskeli Helsingin yliopistossa valmistuen filosofian kandidaatiksi ja maisteriksi 1897._NEWLINE_Korhonen toimi Viipurin suomalaisen lyseon historian, maantiedon ja suomen kielen nuorempana kollegana ja my\xc3\xb6hemmin lehtorina vuosina 1902\xe2\x80\x931935._NEWLINE_Korhonen julkaisi 1895 nimimerkill\xc3\xa4 Arvo K. kertomuskokoelman Veneell\xc3\xa4 poikki Suomenniemen\xc2\xa0: seikkailuja Pohjanmaan vesill\xc3\xa4 ja saloilla. H\xc3\xa4n teki kes\xc3\xa4ll\xc3\xa4 1895 kahden matkatoverin kanssa venematkan Kemijokivartta Rovaniemelle ja edelleen Auttijokea pitkin vedenjakaja ylitt\xc3\xa4en Kitkan vesist\xc3\xb6\xc3\xb6n sek\xc3\xa4 sielt\xc3\xa4 Kitkajokea ja Oulankajokea pitkin Paanaj\xc3\xa4rvelle. Matkalaiset palasivat takaisin Kuusamon kautta laskien sitten Iijokea pitkin Per\xc3\xa4meren rannalle ja edelleen Ouluun. T\xc3\xa4t\xc3\xa4 matkaa Korhonen kuvasi kirjassa. _NEWLINE_Arvo Korhonen oli naimisissa vuodesta 1898 Edith Ottilia Roosin kanssa.'